HJØRRING:To danske mænd på 26 og 30 år er søndag eftermiddag blevet varetægtsfængslet frem til 9. november i en sag fra Hirtshals, hvor en 42-årig herboende rumæner blev fundet død på gaden lørdag morgen.

De to mænd, som begge er bosat i Hirtshals-området, er sigtet for vold med døden til følge, oplyser senioranklager ved Nordjyllands Politi, Jette Rubien.

Ingen af de to mænd har kæret fængslingen til landsretten.

Grundlovsforhøret foregik ved retten i Hjørring kl. 13, og det foregik for lukkede døre. Derfor kan anklager Jette Rubien heller ikke komme nærmere ind på hændelsesforløbet i sagen.

Seks mænd blev anholdt

Den 42-årige mand, som blev fundet livløs på Sophus Thomsensgade i Hirtshals lørdag morgen, havde skader i ansigtet, som ikke umiddelbart kunne stamme fra et fald.

Det fik Nordjyllands Politi til at efterforske sagen som et mistænkeligt dødsfald.

I forbindelse med efterforskningen blev politiet ledt til en lejlighed i nærheden af findestedet, og i alt seks mænd blev anholdt og sigtet i sagen. Fire af mændene blev dog allerede løsladt lørdag aften efter at være blevet afhørt. De er ikke sigtet i sagen.

Kun de to nu fængslede mænd på 26 og 30 år blev stillet for en dommer.

Anklager Jette Rubien formoder, at sagen mod de to mænd ganske hurtigt kommer for retten.